PRITARTA

Molėtų rajono savivaldybės

tarybos 2018 m. balandžio d.

sprendimu Nr. B1-

**MOLĖTŲ RAJONO SAVIVALDYBĖS VIEŠOSIOS BIBLIOTEKOS**

**DIREKTORĖS VEIKLOS ATASKAITA UŽ 2017 M.**

2018 m. kovo 15 d.

Molėtai

1. **SKYRIUS**

**ĮSTAIGOS VEIKLOS REZULTATŲ APŽVALGA**

Molėtų rajono savivaldybės viešoji biblioteka (toliau – viešoji biblioteka) yra Savivaldybės biudžetinė įstaiga, vykdanti bibliotekų veiklą, veikianti informacijos sklaidos, kultūros ir švietimo srityse. Viešoji biblioteka kaupia, tvarko ir saugo gyventojų poreikius tenkinantį, universalų knygų, tęstinių spaudinių, periodinių leidinių, elektroninių ir kitų dokumentų fondą, teikia informacines, kultūrines, edukacines paslaugas vartotojams, dalyvauja formuojant Lietuvos bibliotekų dokumentų fondą, kuriant bibliotekų informacijos sistemą. Įstaigos vadovė – Virginija Raišienė, išsilavinimas – aukštasis universitetinis, vadybinė patirtis – 24 metai.

2018 m. pradžioje bibliotekos tinkle – viešoji biblioteka ir 24 kaimo bibliotekos, iš kurių 7 sujungtos su kaimo mokyklų bibliotekomis.

2017 metai Molėtuose gausūs jubiliejais – buvo minimos miesto 630, viešosios bibliotekos 80 ir rajono literatų brolijos 20 metų sukaktys. Biblioteka vykdė įvairias priemones bendruomenės skaitymo skatinimui, kultūrinio ir literatūrinio akiračio plėtimui, bendruomenės nariams suteikė galimybę realizuoti save kūrybinėje erdvėje, organizavo bibliotekos paslaugų reklamą, didino bibliotekos ir bibliotekininko prestižą. Per 2017 metus rajono bibliotekose apsilankė 141 629 lankytojai ( 2016 - 140783). Kaimo bibliotekose daugiausia vartotojų aptarnaujama Arnionių (51%), Suginčių (45 %), Giedraičių (39%) bibliotekose. Mažiausias gyventojų sutelkimo procentas yra Žiūrų (15%), Levaniškių (16%), ir Toliejų (19%) bibliotekose. Šios bibliotekos nuo Molėtų yra nutolusios 6-8 km ir dalis jų gyventojų naudojasi viešosios bibliotekos paslaugomis. 2017 m. suorganizuota 858 informaciniai, kultūriniai, šviečiamojo pobūdžio žodiniai ir vaizdiniai renginiai. Šalia bibliotekos vykdomų tradicinių veiklų, skaitymo skatinimo iniciatyvų (Mažoji knygų mugė, K. Umbraso literatūrinės premijos konkursas, naujų knygų pristatymai, aptarimai, garsiniai skaitymai) gyventojams buvo siūlomos inovatyvios ir naujos veiklos: projektas „Molinukės kelionė su knyga“ įvairiomis veiklomis siekė skatinti vaikų skaitymą; vykdant projektą „Molėtų rajono literatūriniai tiltai“, sukurtas interaktyvus Molėtų rajono literatūrinis žemėlapis; „Auksinių protų“ kovose jėgas išbandė 9 komandos, kuriose dalyvavo tiek jaunimas, tiek senjorai. Bibliotekos parodų erdvės tapo mėgstamos tiek meno mylėtojų, tiek kūrėjų. Jau antrą vasarą Molėtų pliaže, o rudenį Jaunimo aikštėje veikia Lauko bibliotekėlė, kuri yra nuolat papildoma knygomis ir periodine spauda ir yra labai populiari tarp poilsiautojų ir molėtiškių. Bibliotekininkės organizavo įvairius mokymus vartotojams. Jų vestų mokymų trukmė - 1022 val. Vartotojų apsilankiusių apmokymuose skaičius – 1145. Viešojoje bibliotekoje ypač populiari e-paslauga buvo dokumentų rezervavimas.

Biblioteka 2017 metais dalyvavo beveik visose programose ir veiklose, organizuotose LR Kultūros ministerijos, Lietuvos nacionalinės M. Mažvydo bibliotekos, Lietuvos bibliotekininkų draugijos, LR Švietimo ir mokslo ministerijos ir kitose. Bibliotekos organizavo Nacionalinės bibliotekų savaitės, Suaugusiųjų mokymosi savaitės ir Šiaurės šalių bibliotekų savaitės renginius, Europos dienos šventę bei dalyvavo akcijose: Saugesnio interneto savaitėje, Nacionalinio diktanto rašyme ir kitur. Susumavus akcijos vasaros „Skaitymo iššūkio" rezultatus Panevėžio regiono bibliotekose, paaiškėjo, jog Molėtų biblioteka yra pirmaujanti ir gavome apdovanojimą. Dapkūniškių ir Bijutiškio bibliotekos, pateikusios reikalavimus atitinkančią paraišką Metų knygos rinkimų akcijoje, iš Lietuvos nacionalinės Martyno Mažvydo bibliotekos gavo dovanų – komplektus knygų. Gruodžio mėnesį rajono bibliotekos, atsiliepdamos į „Knygų Kalėdų“ akciją, kvietė lankytojus dalyvauti renginiuose, diskutuoti, skaityti knygas ir jas dovanoti bibliotekoms. Gavome rekordinį knygų skaičių - 1047 naujas knygas. 252 knygos buvo atneštos į viešąją biblioteką, o visos likusios – į bibliotekas kaimuose. Biblioteka – aktyvi savanorystės skatinimo dalyvė. Praktiką bibliotekose atliko 18 savanorių, kurie dalyvavo Lietuvos darbo biržos projekte jaunimui „Atrask save“. Savanoriai susipažino su bibliotekos veikla, padėjo bibliotekininkėms organizuoti renginius, tvarkyti dokumentų fondą, vystyti knygnešystės veiklą. Prie bibliotekos veikia ir Senjorų klubas, kurio nariai – aktyvūs įvairių veiklų dalyviai ir iniciatoriai. 2017 m. Molėtų miesto šventėje mums teko atsakinga užduotis – organizuoti tarptautinį forumą, kuris kvietė diskutuoti apie vieną iš svarbiausių šiandienos aktualijų – kultūrų skirtumus ir jų sugyvenimą. Bibliotekoje vyko atvira diskusija „Mūsų nauji kaimynai: kaip priimti ir susidoroti su augančiais kultūriniais iššūkiais“, kurioje dalyvavo įvairaus amžiaus molėtiškiai ir svečiai iš užsienio (Latvijos, Lenkijos, Vokietijos). Sėkmingi metai bibliotekai buvo dalyvaujant įvairiuose konkursuose. Laimėta Partnerysčių bibliotekos nominacija respublikiniame konkurse „Viešųjų bibliotekų ir jų padalinių metų nominacijai gauti“. Elektronikos platintojų asociacijos (EPA) projekte „Atsakingas skaitytojas“ viešoji biblioteka buvo tarp nugalėtojų – gauti prizai visai bibliotekai, jos lankytojams, aktyviausiems darbuotojams. Molėtų biblioteka gavo padėkas už dalyvavimą Vilniaus universiteto Komunikacijos fakulteto rengiamų komunikacijos projektų konkurse „PR Lapės 2017“, Šiaurės ministrų tarybos projekte „Šiaurės šalių bibliotekų savaitė“, kituose konkursuose ir projektuose. Kaimo bibliotekos aktyviai dalyvavo projektuose, kuriuos vykdė kaimo bendruomenių centrai, bendrojo lavinimo mokyklos.

. Biblioteka aktyviai formavo savo įvaizdį viešojoje erdvėje. Bibliotekos internetinėje svetainėje [www.moletai.rvb.lt](http://www.moletai.rvb.lt) ir jos Facebook paskyroje toliau talpinta visa informacija apie įstaigos veiklą, paslaugas, kraštiečius. Apie rajono bibliotekas spaudoje buvo išspausdinta 169 straipsniai (2016 m. – 120 straipsnių). Juose buvo rašoma apie bibliotekos teikiamas paslaugas, vykdomus projektus, organizuojamus renginius ir modernių informacinių technologijų diegimą bibliotekos darbe. Bibliotekos jubiliejaus proga išleistas leidinys – Kelionės laiku: Molėtų bibliotekai – 80. – Molėtų viešoji biblioteka – 1937 – 2017. – 51 p. – Tiražas 100 egz.

1. **SKYRIUS**

**PAGRINDINIAI VADOVO METŲ VEIKLOS REZULTATAI**

Bibliotekos veikla organizuota vadovaujantis LR Konstitucija, LR civiliniu ir darbo kodeksais, Bibliotekų įstatymu ir kitais įstatymais, LR Vyriausybės nutarimais, LR kultūros ministro įsakymais, rajono savivaldybės tarybos sprendimais, savivaldybės administracijos direktoriaus įsakymais, bibliotekos nuostatais, kitais teisės aktais. Skirtus savivaldybės ir valstybės biudžeto asignavimus naudojome pagal nustatytą paskirtį įstaigos programoms vykdyti. Metus baigėme be kreditinių įsiskolinimų.

|  |  |  |  |
| --- | --- | --- | --- |
| Eil.  Nr. | Pavadinimas | 2016 metai | 2017 metai |
| 1. | Darbuotojų skaičius | 49 | 48 |
| 2. | Etatų skaičius | 39,75 | 39,75 |
| 3. | Savivaldybės biudžeto lėšos  (tūkst. Eurų) | 382,1  (335,3 darbo užmokesčiui) | 422,4  (375,6 darbo užmokesčiui) |
| 4. | Lėšos už teikiamas paslaugas  (tūkst. Eurų) | 1,9 | 1,8 |
| 5. | Projektinės ir rėmėjų lėšos  (tūkst. Eurų) | 14,5 | 17,7 |
| 6. | Valstybės biudžeto lėšos  (tūkst. Eurų) | 35,0  (14,8  dokumentų įsigijimui,  20,2 darbo užmokesčiui | 15,0 (dokumentų  įsigijimui) |
| 7. | Lankytojų skaičius (tūkst.) | 140 783 | 141629 |
| 8. | Renginių skaičius | 881 | 858 |

Vienas iš sudėtingesnių uždavinių buvo įgyvendinti LR valstybės ir savivaldybių įstaigų darbuotojų darbo apmokėjimo 2017 m. sausio 17 d. įstatymo nuostatas. Tuo tikslu įstaigoje buvo sukurta darbo apmokėjimo sistema, įsigaliojus naujajam Darbo kodeksui – darbo tvarkos taisyklės, visiems darbuotojams nustatytos metinės užduotys, siektini rezultatai ir jų vertinimo rodikliai. Trūko žinių ir informacijos, todėl kėliau savo kvalifikaciją, gilinausi į atitinkamas teisės norminių aktų nuostatas ir šis uždavinys buvo įvykdytas sėkmingai. Parengti ir patvirtinti nauji bibliotekos veiklos dokumentai: bibliotekos darbuotojų asmens duomenų saugojimo politika, naujos bibliotekos darbuotojų pareigybės, bibliotekos darbuotojų veiklos vertinimo tvarkos aprašas, bibliotekos darbuotojų darbo apmokėjimo tvarkos aprašas, viešosios bibliotekos gautos paramos priėmimo, panaudojimo ir apskaitos tvarka ir kiti. Darbuotojai skatinti tobulintis, kelti kvalifikaciją. Iš viso 200 kartų (iš jų: nuotoliniu būdu – 131 kartą) kvalifikaciją kėlė 41 darbuotojas iš 48. Per ataskaitinius metus organizuota: 3 konferencijos, 3 seminarai, 8 pasitarimai. Visuose daryti pranešimai, spręstos įvairios problemos. Taip pat parengiau ir skaičiau pranešimus savivaldybių bibliotekų asociacijos konferencijoje - „Molėtų viešosios bibliotekos veikla Lietuvos viešųjų bibliotekų kontekste. Nauja kultūros politika Lietuvoje“ ir respublikiniame seminare „Viešųjų ir mokyklų bibliotekų bendradarbiavimo patirtys ir gerosios praktikos mainai“ - „Jungtinių bibliotekų veikla Molėtų rajone“. Aplankytos (ir ne po vieną kartą) visos kaimo bibliotekos, susitikta su seniūnais, mokyklų vadovais, bendruomenių pirmininkais, aptartos įvairios bendros veiklos. Kvalifikaciją kėliau teoriniuose ir praktiniuose mokymuose „Bibliotekos socialiniams pokyčiams“, daugelyje kitų konferencijų ir seminarų, mokomojoje išvykoje „Šiuolaikinė biblioteka kintančiame pasaulyje“ Lenkijos ir Slovakijos bibliotekose. Parengiau, laimėjome ir kartu su 22 kaimo bibliotekomis vykdėme projektą „Europos dieną švęskime kartu!“. Inicijavau dar 6 projektų rengimą, laimėjo du. Palaikomi ryšiai su kitomis bibliotekomis, daugeliu leidyklų, rajono švietimo, kultūros, socialinėmis ir sveikatos priežiūros įstaigomis, seniūnijomis, bendruomenių centrais, kraštiečiais. Organizavau knygų mugę ir jubiliejinę bibliotekos konferenciją, parengiau pranešimą „Kelionė laiku – bibliotekai 80“. Šioje konferencijoje, apibendrinusioje 80 bibliotekos gyvavimo metų, įsitikinome, kad turime daugybę draugų, partnerių ir bendraminčių, kad biblioteka yra puiki bendravimo erdvė, bendruomenės traukos centras. Konferencijoje dalyvavo meras S. Žvinys, Seimo narys P. Čimbaras, LR Kultūros ministerijos, kitų įstaigų, bibliotekų, bendruomenių centrų, mokyklų atstovai, rėmėjai, seniūnai, visi rajono bibliotekininkai bei aktyviausi skaitytojai.

1. **SKYRIUS**

**PRAĖJUSIŲ METŲ VADOVO SVARBIAUSIOS INICIATYVOS, SPRĘSTOS PROBLEMOS, KELIAMI NAUJI UŽDAVINIAI IR IŠSŪKIAI**

**Svarbiausios spręstos problemos**

2017 metams man, kaip vadovui, šalia einamųjų kasdienių funkcijų ir darbų, buvo iškeltos 4 metinės užduotys, pagal jas nustatyti siektini rezultatai bei rezultatų vertinimo rodikliai. Pateikiu šių užduočių pasiektus rezultatus.

1. Tobulinti bibliotekos veiklą.

1.1.Padaugėjo bibliotekos teikiamų paslaugų.Biblioteka teikia lankytojams naujas modernias paslaugas: Anglų kalbos mokymai. Kūrybiniai užsiėmimai ir Molėtų krašto žmonių kūrybos parodos. Auksinio proto gyvieji žaidimai. 3 edukacinės programos vaikams ir jaunimui. Virtualus interaktyvus žemėlapis bibliotekos svetainėje „Molėtų literatūriniai tiltai“ <https://www.moletai.rvb.lt/moletu-literaturiniai-tiltai/>

1.2. Pertvarkyta bibliotekos struktūra. Sujungti bibliotekos 2 skyriai į vieną; informacijos skyrius pertvarkytas į inovacijų ir ūkio skyrių, parengti nauji skyrių nuostatai. Pagerėjo darbo kokybė, skyriams vadovauja jauni žmonės.

2. Aktyvinti kaimo bibliotekų projektinę veiklą. Kaimo bibliotekos aktyviau rengia ir teikia projektus. Projektus į „Metų knygos“ rinkimus teikė 10 kaimo bibliotekų, laimėjo 2. Projektą „Europos dieną švęskime kartu“ rengėme ir vykdėme kartu su 22 kaimo bibliotekomis. Kartu su bendruomenėmis ir mokyklomis 10 kaimo bibliotekininkių rengė ir vykdė projektus savo krašto žmonėms.

3. Gerinti kaimo bibliotekų darbo sąlygas. Inicijuotas Žalvarių kaimo bibliotekos pertvarkymas, pertvarkos planas įtrauktas į 2018 m. planus. Taip pat pagerintos darbo sąlygos Suginčių ir Dubingių bibliotekose (nupirkti nauji stalai ir kėdės ), pertvarkyta Žaugėdų biblioteka.

4. Plėtoti darbą su jaunimu. Darbas su jaunimu vyksta visose bibliotekose. 4 kaimo bibliotekininkės dalyvavo mokymuose apie edukacinių programų rengimą ir darbą su jaunimu. E. Satkūnaitės vardo bibliotekoje pastoviai rinkdavosi jaunimas, vyko įvairios veiklos- protmūšiai, susitikimai, žygiai po apylinkes ir pan. Inturkės bibliotekoje renkasi ir veikia jaunieji maironiečiai, dramos būrelio nariai ir visi norintys turiningai leisti laisvalaikį. Giedraičių bibliotekoje irgi vyksta daug veiklų, skirtų jauniems žmonėms, jaunimas renkasi bibliotekoje ir šeštadieniais.

Metinio pokalbio su Molėtų rajono savivaldybės Meru metu mano, kaip vadovo, veikla buvo įvertinta gerai.

**Nauji uždaviniai:**

1. Formuoti teigiamą įstaigos įvaizdį, siekiant didinti lankytojų sutelktumą bibliotekoje, naujų vartotojų pritraukimą. Skatinti naujoves, racionalius pokyčius ir inovacijas, kurių poveikis būtų pagrįstas tyrimais ir analize.

2. Sudaryti bibliotekose patrauklias sąlygas teikti kokybiškas, inovatyvias kultūros ir informacijos paslaugas, atitinkančias gyventojų poreikius. Užtikrinti bibliotekos teikiamų paslaugų gyventojams prieinamumą skaitmeninėje erdvėje.

3. Puoselėti savo krašto kultūrines, literatūrines tradicijas, populiarinti rajono literatūrinį kūrybinį palikimą, pažymint Lietuvos valstybės atkūrimo šimtmetį.

4. Taikyti įvairias darbuotojų įtraukimo į veiklas formas, kuriant stiprią komandą, siekiančią įgyvendinti institucijos tikslus.

Direktorė Virginija Raišienė